stanford-oval/wikipedia huggingface dataset:
พระศาสนโศภน (ปลอด อตฺถการี)
ประวัติ > อุปสมบท

นายซุยหิ้น วัฒโนดร ได้เข้าอุปสมบทเมื่อวันที่ 14 มิถุนายน พ.ศ. 2465 เวลา 9:10 น. ที่วัดธรรมบูชา จังหวัดสุราษฎร์ธานี พระครูศาสนพินิจ (พลับ ฐิติโก) เป็นพระอุปัชฌาย์ พระธรรมโกศาจารย์ (เซ่ง อุตฺตโม) เป็นพระกรรมวาจาจารย์ พระครูโยคาธิการวินิตเป็นพระอนุสาวนาจารย์ ได้รับฉายาว่า "อตฺถการี" อยู่วัดธรรมบูชาได้ 1 พรรษา พระครูสังฆพินัยจึงไปรับมาอยู่วัดราชาธิวาสราชวรวิหาร พระธรรมโกศาจารย์จึงเปลี่ยนชื่อท่านเป็นปลอด
ประวัติ > การศึกษาธรรมวินัย

พ.ศ.  2464 สอบได้นักธรรมชั้นตรี
พ.ศ.  2467 สอบได้เปรียญธรรม 3 ประโยค
พ.ศ.  2468 สอบได้นักธรรมชั้นโทและเปรียญธรรม 4 ประโยค
พ.ศ.  2469 สอบได้เปรียญธรรม 5 ประโยค
พ.ศ.  2470 สอบได้เปรียญธรรม 6 ประโยค
พ.ศ.  2471 สอบได้นักธรรมชั้นเอก
พ.ศ.  2472 สอบได้เปรียญธรรม 7 ประโยค (ได้รับพระราชทานพัดหน้านางพื้นแพรเหลืองขอบและใจกลางโหมดขาวปักดิ้นเลื่อม ในการพระราชกุศลวิสาขบูชาวันที่ 11 พฤษภาคม พ.ศ. 2473)
พ.ศ.  2473 สอบได้เปรียญธรรม 8 ประโยค
พ.ศ.  2475 สอบได้เปรียญธรรม 9 ประโยค
ประวัติ > ตำแหน่งสำคัญ

เจ้าอาวาสวัดราชผาติการามวรวิหาร
กรรมการสภาการศึกษามหามกุฏราชวิทยาลัย
สมาชิกสังฆสภา
เจ้าอาวาสวัดราชาธิวาสราชวรวิหาร
พ.ศ. 2493 สังฆมนตรีช่วยว่าการองค์การปกครอง ซึ่งมีสมเด็จพระพุทธโฆษาจารย์ (เจริญ ญาณวโร) เป็นสังฆนายก
พ.ศ. 2494 สังฆมนตรีช่วยว่าการองค์การปกครอง ซึ่งมีพระศาสนโศภน (จวน อุฏฺฐายี) เป็นสังฆนายก
พ.ศ. 2498 สังฆมนตรีช่วยว่าการองค์การปกครอง ซึ่งมีสมเด็จพระวันรัต (ปลด กิตฺติโสภโณ) เป็นสังฆนายก
เจ้าคณะภาค 7-8-9
สมณศักดิ์

พ.ศ. 2478 ได้รับพระราชทานสมณศักดิ์เป็นพระราชาคณะที่ พระอมรมุนี
พ.ศ. 2489 ได้รับพระราชทานสมณศักดิ์เป็นพระราชาคณะชั้นเทพที่ พระเทพโมลี ตรีปิฎกธาดา มหากถิกสุนทร ยติคณิศร บวรสังฆาราม คามวาสี
พ.ศ. 2490 ได้รับพระราชทานสมณศักดิ์เป็นพระราชาคณะชั้นธรรมที่ พระธรรมโกศาจารย์ สุนทรญาณดิลก ตรีปิฎกธรรมภูสิต ยติคณิศร บวรสังฆาราม คามวาสี
พ.ศ. 2499 ได้รับพระราชทานสมณศักดิ์เป็นรองสมเด็จพระราชาคณะที่ พระศาสนโศภน วิมลญาณอดุล ตรีปิฎกคุณธรรมาลังการวิภูสิต ธรรมยุติกคณิสสร บวรสังฆาราม คามวาสี
พ.ศ. 2503 ถูกถอดจากสมณศักดิ์
พ.ศ. 2518 ได้รับพระราชทานสมณศักดิ์คืน
อธิกรณ์

ในปี พ.ศ. 2503 สมเด็จพระวันรัต (ปลด กิตฺติโสภโณ) ได้ขึ้นดำรงสมณศักดิ์ที่สมเด็จพระสังฆราช สมเด็จพระมหาวีรวงศ์ (จวน อุฏฺฐายี) ได้ดำรงตำแหน่งสังฆนายก พระพิมลธรรม (อาจ อาสโภ) และพระศาสนโศภน (ปลอด อตฺถการี) ถูกกีดกันจนไม่ได้รับตำแหน่งใด ๆ ในคณะสังฆมนตรีต่อ และยังมีข้อกล่าวหาว่าพระพิมลธรรมเสพเมถุนทางเวจมรรคกับพวกของตนจนสำเร็จความใคร่ และมีข่าวว่าพระศาสนโศภนอยู่กับสีกาสองต่อสองในที่ลับหูลับตาหลายครั้ง สมเด็จพระสังฆราชมีพระบัญชาให้ทั้งสองรูปพ้นจากตำแหน่งเจ้าอาวาส แต่ทั้งสองรูปปฏิเสธ โดยตั้งใจจะต่อสู้เพื่อพิสูจน์ความบริสุทธิ์ของตน คณะสังฆมนตรีของสมเด็จพระมหาวีรวงศ์จึงมีมติว่าทั้งสองรูปฝ่าฝืนพระบัญชา ไม่ควรอยู่ในสมณศักดิ์ต่อไป พระบาทสมเด็จพระมหาภูมิพลอดุลยเดชมหาราช บรมนาถบพิตรจึงโปรดให้ถอดทั้งสองรูปออกจากสมณศักดิ์ตั้งแต่วันที่ 11 พฤศจิกายน พ.ศ. 2503
พระภิกษุหลายรูปพยายามท้วงและยื่นเรื่องขอความเป็นธรรมให้พระเถระทั้งสองรูป สมเด็จพระอริยวงศาคตญาณ สมเด็จพระสังฆราช (วาสน์ วาสโน) จึงตั้งคณะอนุกรรมการสอบสวนขึ้นในวันที่ 17 มกราคม พ.ศ. 2518 ผลการพิจารณาออกมาว่าทั้งสองเป็นผู้บริสุทธิ์ พระบาทสมเด็จพระมหาภูมิพลอดุลยเดชมหาราช บรมนาถบพิตรจึงโปรดให้พระเถระทั้งสองรูปคืนสู่สมณศักดิ์เดิมตั้งแต่วันที่ 31 พฤษภาคม พ.ศ. 2518
มรณภาพ

พระศาสนโศภน (ปลอด อตฺถการี) มรณภาพเมื่อวันพฤหัสบดีที่ 12 ตุลาคม พ.ศ. 2521 เวลาราว 05:00 น. ณ ตึกแดง คณะเหนือ วัดราชาธิวาส สิริอายุได้ 76 ปี 11 เดือน 24 วัน ตั้งศพบำเพ็ญที่ศาลาโบสถ์แพ จนถึงวันที่ 9 มิถุนายน พ.ศ. 2522 เวลา 14:30 น. จึงได้เปลื้องเครื่องสุกำศพ เพื่อนำบุพโพไปเผา ณ เมรุหน้าพลับพลาอิศริยาภรณ์ และได้รับพระราชทานเพลิงศพ ณ เมรุหน้าพลับพลาอิศริยาภรณ์ วัดเทพศิรินทราวาส เมื่อวันที่ 11 มิถุนายน พ.ศ. 2522 เวลา 17:00 น.
มาร์ก ฟิลลิปส์

| มาร์ก ฟิลลิปส์ |
| --- | --- |
มาร์ก ฟิลลิปส์
เกิด: มาร์ก แอนโทนี ปีเตอร์ ฟิลลิปส์ 22 กันยายน พ.ศ. 2491 (75 ปี)
มีชื่อเสียงจาก: คู่สมรสในเจ้าหญิงแอนน์ พระราชกุมารี
คู่สมรส: เจ้าหญิงแอนน์ พระราชกุมารี (2516-2535)
บุตร: ปีเตอร์ ฟิลลิปส์   ซารา ทินดัลล์
บิดามารดา: ปีเตอร์ วิลเลียม การ์ไซด์ ฟิลลิปส์ แอนน์ แพทริเซีย ทีอาคส์
มาร์ก แอนโทนี ปีเตอร์ ฟิลลิปส์  เป็นคู่สมรสในเจ้าหญิงแอนน์ พระราชกุมารี ฟิลลิปส์เกิดเมื่อวันที่  22 กันยายน พ.ศ. 2491 มีบุตร 2 คนคือ ปีเตอร์ ฟิลลิปส์และซารา ฟิลลิปส์ มาร์ก ฟิลลิปส์เป็นบุตรของปีเตอร์ วิลเลียม การ์ไซด์ ฟิลลิปส์ และแอนน์ แพทริเซีย ทีอาคส์
พระพิทักษ์เจดีย์ (ถง รามางกูร)

| พระพิทักษ์เจดีย์ (ถง รามางกูร) |
| --- | --- |

นายกองข้าอุปัฏฐากพระธาตุพนม หรือหัวหน้าผู้ควบคุมท้าวเพี้ยตัวเลกข้าพระธาตุพนม หรือนายกองบ้านธาตุพนม
ก่อนหน้า: ท้าวอุปละ (มุง รามางกูร)
ถัดไป: พระพิทักษ์เจดีย์ (แก่น รามางกูร)
 
ข้อมูลส่วนบุคคล
เกิด: ธาตุพนม
เสียชีวิต: ธาตุพนม
ศาสนา: ศาสนาพุทธ
คู่สมรส: อาดยานางรัตนะจันทร์และอาดยานางแก้วบัวพา

พระพิทักษ์เจดีย์ (ถง) อดีตนายกองข้าอุปัฏฐากพระธาตุพนม หรือผู้ควบคุมท้าวเพี้ยตัวเลกข้าพระธาตุพนม หรือนายกองบ้านธาตุพนมลำดับ 5 พ.ศ. 2417-22 (23) ในราชวงศ์เวียงจันทน์ปกครองธาตุพนมลำดับ 7 เดิมบรรดาศักดิ์ท้าวอุปละควบคุมท้าวเพี้ยตัวเลกข้าพระธาตุพนม เชื้อสายราชวงศ์เวียงจันทน์และจำปาศักดิ์ รับบรรดาศักดิ์พระพิทักษ์เจดีย์คนแรกของธาตุพนมจาก ร.5 ราชทินนามนี้ปรากฏในบรรดาศักดิ์พระพิทักษ์เจดีย์ (แก้ว โคตรธรรม) นายกองข้าพระธาตุเชิงชุมเมืองสกลนครด้วย
ประวัติ

พระพิทักษ์เจดีย์ (ถง) นามเดิมท้าวสุวันนะคำถงหรือท้าวคำถง พื้นเมืองพนมออกนามเจ้าพระพีพักคำถุงหรือยาพ่อพระพีพัก นามเต็มพื้นพระบาทใช้ชาติระบุว่า ...หลานตน 1 มีซื่อว่าอุปปะละสูวัณณะคำถงก็ตื่มแถมยดว่าเจ้าพระพีพักเจดีสีปะริสัดขัดตติยะวงสา... เป็นบุตรชายลำดับแรกและบุตรลำดับ 2 ของท้าวอุปละ (มุง) หัวหน้าผู้ควบคุมท้าวเพี้ยตัวเลกข้าพระธาตุพนมกับนางจันทาวะดี เป็นหลานพระอุปละ (คำมั่น) กรมการ เป็นเหลนพระมหาสุระนันทากับนางแก้วอาไพธิดาเจ้าพระรามราชฯ (ราม) ขุนโอกาสธาตุพนมคนแรก พ.ศ. 2417 เพี้ยอัคคะฮาชหรือท้าวอุปละ (มุง) บิดาถึงแก่กรรม ท้าวถงผู้บุตรเลื่อนเป็นท้าวอุปละควบคุมท้าวเพี้ยตัวเลกข้าพระธาตุพนมแทน ท้าวเพี้ยตัวเลกข้าพระสมัครทำราชการขึ้นมุกดาหารเป็นเลกฉกรรจ์ขึ้นใหม่ 967 นครพนม 531 สกลนคร 227 รวม 1,775 คน ท้าวอุปละ (มุง) เกณฑ์ท้าวเพี้ยตัวเลกมาปฏิสังขรณ์พระธาตุพนมเจ้าเมืองกรมการเมืองนครพนม มุกดาหาร และสกลนครขัดขวางไม่ยอมส่งให้ตามจารีต
ประวัติ > ฟ้องกรมการมุกดาหาร

พ.ศ. 2421 ท้าวอุปละตั้งบ้านเรือนอยู่บ้านธาตุพนมขณะเป็นหัวหน้าหมวดเลกข้าพระธาตุพนมกล่าวฟ้องกรมการมุกดาหารลงกรุงเทพฯ ว่า เขตแดนมุกดาหารต่อแดนนครพนมหน้าองค์พระธาตุพนมให้มุกดาหารและนครพนมรักษามีข้าพระธาตุพนมเป็นเลกข้าพระ ยกเว้นไม่ต้องเก็บส่วยแต่มีหน้าที่ดูแลรักษาเกณฑ์สิ่งของ เช่น อิฐ ปูน ทราย กรวด บูรณะปฏิสังขรณ์พระธาตุพนม ต่อมา พ.ศ. 2415 ท้าวอุปละเกณฑ์อิฐ ปูน ทองคำเปลว น้ำรักกับตัวเลกเพื่อซ่อมแซมพระธาตุพนม เจ้าเมืองมุกดาหารจะจับตัวจำขังตะราง ฝ่ายกรุงเทพฯ มีท้องตราพระราชสีห์ให้อำแดงล่าหรืออาดยานางหล่าพี่สาวท้าวอุปละถือขึ้นมาถึงผู้รักษาราชการเมืองมุกดาหาร ว่าให้เร่งแต่งท้าวเพี้ยกรมการผู้ใหญ่รู้ราชการบ้านเมืองพาตัวท้าวอุปละลงกรุงเทพฯ พร้อมอำแดงล่าโดยเร็ว จะได้ให้ตระลาการชำระตัดสินให้แล้วแก่กัน
ประวัติ > วิวาทพระอัคร์บุตร

พ.ศ. 2422 ท้าวอุปละ (ถง) และพระอัคร์บุตร (บุญมี) บุตรเจ้าพระรามราชปราณีฯ (ศรี) ซึ่งมีศักดิ์เป็นปู่เพราะย่าทวดท้าวอุปละเป็นน้องสาวต่างมารดาเจ้าพระรามราชปราณีฯ (ศรี) วิวาทกันรุนแรง พระอัคร์บุตรอยากเป็นขุนโอกาสเพราะท้าวอุปละอายุน้อยและไม่ใช่บุตรขุนโอกาส มีเรื่องฟ้องร้องกันถึงกรุงเทพฯ พื้นพระบาทใช้ชาติระบุโดยละเอียดว่า ...พระยาธัมมิกราชเจ้าตนมีบุญหนักจักเษกเอาราชกุุมารเจ้าพระอัคร์บุตรสุตสุวัณณบุญมี แลว่าตนนี้อาชญ์กว่าท้าวพระยาทั้งหลายว่าดั่งนี้ ว่าตนนี้แม่นหลานแลลูกพระยาเจ้าโอกาศศาสนานครพระมหาธาตุเจ้าพระนมบุรมสถานวิเศษแท้ดั่งนั้นแล จิงว่าเจ้าพระอุปละเกิดตามหลังบ่ให้เป็นใหญ่ในกองข้อยน้อยใหญ่ในเวียงพระมหาธาตุเจ้าแลว่าดั่งนั้นแล้วก็มีแท้ดีหลีแล...ทีนี้อุปละเจ้าคำถงก็จักมีใจเคียดจิงไปฟ้องเจ้าพระยาหลวงลคร ๆ จักว่าความให้ยอมกันบ่ได้ด้วยเกรงบุญปารมีแห่งพระยาธัมมิกราช จิงให้เจ้าทั้ง 2 ตนลงไปเมืองบังกอกแลเฝ้าพระบาทเจ้าซีวิตก็มีแท้ดั่งนั้น พระเจ้าอัคร์บุตรตนอ้ายจักบ่ยอมด้วยบุญสมภารแห่งพระยาธัมมิกราชเจ้าแล จิงให้อาชญาพระอุปละคำถุงลงไปบังกอกแท้แล เจ้าจิงวิวาทใส่ความเจ้าพระยาลครบังมุกแลสกลลครหนองละหานด้วยใจเคียดแท้ดั่งนั้น ฝ่ายตนผู้พี่จิงได้นั่งอยู่เป็นใหญ่ในเวียงแก้วพระมหาธาตุเจ้าพระนมบุรมเจดีย์หัวอกพระพุทธเจ้าแท้ดีหลีแล ว่าอั้นแล้วศาสนาบ้านเมืองจักเกิดโกลหนวุ่นวายยิ่งนัก พระยาทั้ง 3 ก็มาวิวาทแลจักรบเลวกันแท้ดั่งนั้น ตนอ้ายเฮวตนน้อง ตนน้องเฮวตนอ้าย เจ้าเลวข้อย ไพ่เลวขุน พระยาเลวท้าว เพียเลวกวาน ผู้น้อยเลวผู้ใหญ่ หลานเลวปู่ ลูกเลวพ่อ ศิษย์เลวครู คหัสถ์เลวสังฆะ...
ประวัติ > ฟ้องเจ้าเมืองทั้งสาม

พ.ศ. 2422 ปีเถาะ ท้าวอุปละเดินทางลงกรุงเทพฯ เขียนคำร้องทุกข์กราบทูลสมเด็จพระเจ้าบรมวงษ์เธอ เจ้าฟ้ามหามาลา กรมพระยาบำราบปรปักษ์ สำเร็จราชการกรมมหาดไทย ว่าเจ้าเมืองกรมการเมืองมุกดาหาร นครพนม สกลนคร ขัดเอาท้าวเพี้ยตัวเลกข้าพระธาตุพนมไม่ให้มาซ่อมแซมปฏิสังขรณ์พระธาตุพนม เจ้าเมืองกรมการ 3 เมืองเก็บเงินส่วยข้าวถังกับตัวเลกข้าพระธาตุพนมหรือพระเจ้าทาษพนมทุกปีไม่ขาด เมื่อร้องทุกข์แล้วสมเด็จฯ เจ้าฟ้ามหามาลาฯ โปรดฯ แต่งตั้งท้าวอุปละเป็นพระพิทักษ์เจดีย์นายกองข้าพระธาตุพนมเพื่อให้อำนาจปกครองเต็มที่
ประวัติ > เป็นพระพิทักษ์เจดีย์

พ.ศ. 2423 สมเด็จฯ เจ้าฟ้ามหามาลาฯ มีท้องตราถึงเจ้าเมืองมุกดาหารและนครพนมว่า ...ด้วยท้าวอุปละ (ถง) ท้าวเพี้ยข้าพระธาตุพนมลงไปทำเรื่องราวกล่าวโทษเจ้าเมืองมุกดาหารเจ้าเมืองนครพนมว่า กดขี่ข่มเหงกะเกณฑ์ใช้สอยถึงปีก็เก็บเอาข้าวเปลือกไปเป็นอาณาประโยชน์ตัวเลกข้าพระธาตุพนมได้รับความเดือดร้อน ความทั้งนี้จะเท็จจริงอย่างไรไม่แจ้งแต่ท้าวอุปละกับครอบครัวตัวเลกรายนี้ก็ปรนนิบัติรักษาพระอารามเจดีย์พระธาตุพนมมาช้านานหลายเจ้าเมืองแล้ว ถ้าจะไม่ตั้งเป็นหมวดเป็นกองไว้ท้าวเพี้ยตัวเลกข้าพระธาตุจะพากันโจทย์ไปอยู่ต่างบ้านต่างเมือง เลกข้าพระธาตุพนมก็จะร่วงโรยเบาบางลงจะเสียไพร่พลเมือง การปฏิสังขรณ์วัดวาอารามก็ไม่เป็นที่รุ่งเรืองขึ้นเหมือนแต่ก่อน พระจันทรสุริยวงษ์พระพนมนครานุรักษ์กรมการก็พลอยเสียชื่อเสียงไป หัวเมืองทั้งปวงก็จะว่ากล่าวติเตียนไปต่าง ๆ หาควรไม่ จึงให้ตั้งท้าวอุปละเป็นพระพิทักษ์เจดีย์นายกองควบคุมท้าวเพี้ยสำมะโนครัวตัวเลกญาติพี่น้องในหมวดท้าวอุปละ เป็นกองขึ้นเมืองมุกดาหารเมืองนครพนมแผนกหนึ่ง เป็นคนชรา 84 พิการ 48 ท้าว 13 เพี้ย 114 พระ 4 หลวง 26 เสมียน 4 ทนาย 9 รวม 170 คน ชายฉกรรจ์ 579 โสด 45 ทาส 64 รวม 688 ครัว ชายหญิง 1,738 รวม 2,728 คน และให้พระพิทักษ์เจดีย์นายกองฟังบังคับบัญชาพระจันทรสุริยวงษ์เจ้าเมืองมุกดาหาร พระพนมนครานุรักษ์เจ้าเมืองนครพนมแต่ที่ชอบด้วยราชการ...
ประวัติ > กองขึ้นเมืองมุกดาหารและนครพนม

แบบแผนปกครองสยามต่อหัวเมืองลาวจัดหมู่บ้านมีนายหมู่เป็นหัวหน้า หลายหมู่บ้านเป็นหมวดมีนายหมวดเป็นหัวหน้า หลายหมวดเรียกกองมีนายกองเป็นหัวหน้า มุกดาหารมีกองนอกกองส่วยรวม 4 กอง กองนอก 1 กองส่วย 3 ธาตุพนมมีฐานะเป็นกองนอกเรียกกองข้าพระธาตุพนม ไม่ขึ้นมุกดาหารโดยตรงแต่อยู่ในความดูแลมุกดาหารและนครพนมร่วมกัน เนื่องจากแดนเมืองทั้ง 2 แบ่งกันที่หน้าพระธาตุพนม หัวหน้ากองบรรดาศักดิ์พระพิทักษ์เจดีย์ ปลัดกองบรรดาศักดิ์หลวงโพธิ์สาราช พลเมืองเป็นเลกข้าพระเว้นไม่เสียส่วย แต่ถูกเกณฑ์อิฐ หิน ปูน ทราย แรงงาน สำหรับบูรณะปฏิสังขรณ์พระธาตุพนม อยู่เวรยามถวายข้าวปลาอาหารดอกไม้ธูปเทียนบรรเลงดนตรีถวายพระธาตุพนม ถูกยกเลิกปลาย ร. 5 อีก 3 กองคือกองบ้านไผ่อยู่เขตเมืองชุมพร (จำพอนแก้งกอก) แขวงสุวรรณเขต นายกองบรรดาศักดิ์หลวงสุริยวงษาส่งส่วยหมากแหน่ง (ผลเร่ว) ปีละ 10 หาบหลวง กองบ้านผึ่งแดดเป็นหมู่บ้านใหญ่ในลาว นายกองส่วยบรรดาศักดิ์ท้าวโพธิสารส่งส่วยหมากแหน่งปีละ 14 หาบหลวง และกองส่วยบ้านโคก แขวงสุวรรณเขต นายกองส่วยบรรดาศักดิ์พระรัษฎากรบริรักษ์ ปลัดกองบรรดาศักดิ์หลวงพิทักษ์สุนทร
พี่น้องบุตรธิดา

พระพิทักษ์เจดีย์ (ถง) มีพี่น้อง 7 ท่านคือพระพิทักษ์เจดีย์ (ถง) หรือท้าวสุวัณณคำถง, ท้าวไชยเสน (เหลา) หรือท้าวสุวัณณคำเหลา, เพี้ยไชยบุตร (ลือ) หรือท้าวสุวัณณคำลือ, นางแดง, นางสุเทพา, นางปทุมวดี, นางหล่า มีภริยาปรากฏนาม 2 ท่านคือนางพิทักษ์เจดีย์ (รัตนจันทร์) กับยาแม่แก้วบัวพา มีบุตรธิดา 6 ท่านคือพระพิทักษ์เจดีย์ (สุวัณณคำแก่น), พระพิทักษ์เจดีย์ (เทพพระสี), ท้าวเทพพระนม, นางเทพสวัสดิ์, นางเทพทุมมา, นางคำอ้วน
อนิจกรรม

ป่วยถึงแก่กรรมที่กรุงเทพฯ พ.ศ. 2422 (23) ก่อนปฏิรูปการปกครองหัวเมืองลาวเป็นมณฑลเทศาภิบาลใน พ.ศ. 2444 ด้วยเหตุไปฟ้องร้องเจ้าเมืองนครพนม มุกดาหาร สกลนคร เรื่องแย่งชิงข้าเลขพระธาตุพนม แม้รับโปรดเกล้าฯ เป็นนายกองแต่ไม่ได้เดินทางกลับว่าราชการธาตุพนมเพราะถึงแก่กรรมก่อน พื้นเมืองพระนมระบุไม่ได้ส่งร่างกลับธาตุพนมแต่พระราชทานเพลิงอยู่กรุงเทพฯ ท้าวโพธิสารเชิญอัฐิบรรจุธาตุทิศเหนือกำแพงแก้วธาตุพนมร่วมกับเจ้านายอื่น ต่อมารกร้าง พ.ศ. 2518 พระธาตุพนมถล่มจึงรื้อธาตุพังออกเหลือเพียงธาตุเจ้าราชครูหลวงโพนสะเม็ก
นามานุสรณ์

รองอำมาตย์เอก หลวงพิทักษ์พนมเขต (สีห์ จันทรสาขา) นายอำเภอธาตุพนมคนแรกตั้งสถานศึกษาประจำธาตุพนมคือโรงเรียนบ้านธาตุพนม (พิทักษ์วิทยา) (Banthatpanom (Pitakwittaya)) คำว่าพิทักษ์มาจากราชทินนามพิทักษ์พนมซึ่งมาจากราชทินนามพระพิทักษ์เจดีย์ ก่อตั้ง 17 สิงหาคม พ.ศ. 2476 หลังเปลี่ยนแปลงระบอบสมบูรณาญาสิทธิราชย์เป็นประชาธิปไตย 1 ปี ติดวัดหัวเวียงรังษี ริมฝั่งโขง หมู่ 2 บ้านธาตุพนม ตำบลธาตุพนม อำเภอธาตุพนม จังหวัดนครพนม เปิดสอนระดับอนุบาลและประถมศึกษา รหัสโรงเรียน 10 หลัก 1048190117 รหัส Smis 8 หลัก 48010121 รหัส Obec 6 หลัก 190117
| ก่อนหน้า |  | พระพิทักษ์เจดีย์ (ถง รามางกูร) |  | ถัดไป |
| --- | --- | --- | --- | --- |
| ท้าวอุปละ (มุง รามางกูร) |  | นายกองข้าอุปัฏฐากพระธาตุพนม  หรือผู้ควบคุมท้าวเพี้ยตัวเลกข้าพระธาตุพนม  หรือนายกองบ้านธาตุพนม    |  | พระพิทักษ์เจดีย์ (แก่น รามางกูร) |
ฟรีแลนซ์..ห้ามป่วย ห้ามพัก ห้ามรักหมอ

| ฟรีแลนซ์> .ห้ามป่วย ห้ามพัก ห้ามรักหมอ |
| --- | --- |
ใบปิดภาพยนตร์
กำกับ: นวพล ธำรงรัตนฤทธิ์
เขียนบท: นวพล ธำรงรัตนฤทธิ์
นักแสดงนำ: ซันนี่ สุวรรณเมธานนท์ ดาวิกา โฮร์เน่ วิโอเลต วอเทียร์ ต่อพงศ์ จันทร์บุบผา ณฐพล บุญประกอบ
ผู้บรรยาย: ซันนี่ สุวรรณเมธานนท์
กำกับภาพ: นิรมล รอสส์
ตัดต่อ: ชลสิทธิ์ อุปนิกขิต
ดนตรีประกอบ: หัวลำโพงริดดิม
บริษัทผู้สร้าง: จอกว้าง ฟิล์ม 
ผู้จัดจำหน่าย: จีเอ็มเอ็ม ไท หับ
วันฉาย: 3 กันยายน พ.ศ. 2558
ความยาว: 126 นาที
ประเทศ:  ไทย
ภาษา: ไทย
ทุนสร้าง: 15 ล้านบาท
ทำเงิน: 86.07 ล้านบาท
ข้อมูลจาก IMDb
ข้อมูลจากสยามโซน
ฟรีแลนซ์..ห้ามป่วย ห้ามพัก ห้ามรักหมอ เป็นภาพยนตร์ไทยแนวโรแมนติก-แบล็คคอมเมดี้-ดราม่า เขียนบทและกำกับโดย นวพล ธำรงรัตนฤทธิ์ ผลิตโดยจอกว้างฟิล์ม และจัดจำหน่ายโดยจีทีเอช นำแสดงโดย ซันนี่ สุวรรณเมธานนท์ และ ดาวิกา โฮร์เน่ กำหนดเข้าฉายอย่างเป็นทางการในวันที่ 3 กันยายน พ.ศ. 2558 ว่าด้วยเรื่องราวของฟรีแลนซ์ที่ทำงานข้ามวันข้ามคืนจนเป็นผื่น เลยต้องไปหาหมอจนแอบชอบหมอ
นักแสดง

ซันนี่ สุวรรณเมธานนท์ รับบท ยุ่น (อัศนัย ศรีศิริ)
ดาวิกา โฮร์เน่ รับบท อิม (แพทย์หญิงชนนิกานต์​ ​กระจ่างศรัณย์)
วิโอเลต วอเทียร์ รับบท เจ๋
ต่อพงศ์ จันทร์บุบผา รับบท พี่เป้ง
ณฐพล บุญประกอบ รับบท ไก่
บรรจง ปิสัญธนะกูล รับบท เพื่อนหมออิม
อดิสรณ์ ตรีสิริเกษม รับบท แฟนเจ๋
ปัญจวิช ตั้งตรงจิตร รับบท เจิด
วิชัย มาตกุล รับบท พงศธร
โครงเรื่อง

เรื่องราวเกี่ยวกับ ยุ่น (ซันนี่ สุวรรณเมธานนท์) ฟรีแลนซ์กราฟิกมือฉมังที่ขึ้นชื่อเรื่องความเนี้ยบของผลงาน เขาทำงานร่วมกับ เจ๋ (วิโอเลต วอเทียร์) AE มือหนึ่งที่คอยประสานงานและหางานให้ยุ่นทำอยู่ตลอด การทำงานของยุ่นเป็นไปอย่างเรียบร้อย เรียบง่าย และตรงเวลาจนลูกค้าชื่นชอบและไว้ใจให้ยุ่นเป็นคนทำงาน จนในที่สุดยุ่นก็ได้รับงานใหญ่อย่างการทำโฆษณาให้ อดิดาส เจ๋กำชับยุ่นว่า "ห้ามทำพลาด" เด็ดขาด ยุ่นก็ตกลงและพยายามส่งงานให้ทันเวลา
แต่ปัญหาก็เกิดขึ้นเมื่อยุ่นเริ่มมีอาการภาวะผิวหนังอักเสบ มีตุ่มขึ้นตามตัว โดยเฉพาะเมื่อยุ่นกินขนมจีบ อาการจะยิ่งแสดงให้เห็นได้ชัด ยุ่นตัดสินใจพักงานหนึ่งวันไปหาหมอ ที่นั่นยุ่นได้พบกับ อิม (ดาวิกา โฮร์เน่) แพทย์ผิวหนังที่รับเคสยุ่นไปดูแล การพูดคุยของอิมทำให้ยุ่นเริ่มปล่อยวางจากงานโดยไม่รู้ตัว เขาทำตามทุกอย่างที่อิมสั่งโดยเฉพาะเรื่องการทานยา การพักผ่อนตรงเวลา และการพบแพทย์ตามนัด แต่สิ่งที่ยุ่นทำก็ทำให้กระทบกับงานอดิดาสที่เจ๋เร่งแล้วเร่งอีกจนเจ๋เริ่มสงสัยว่ายุ่นเป็นอะไร จนกระทั่งยุ่นสามารถส่งมอบงานได้ตรงเวลาและเขาคิดว่างานที่ใหญ่สุดได้จบลงแล้วแค่นี้
แต่สิ่งที่เกิดขึ้นคือเจ๋ถูกลูกค้าต่อว่าอย่างหนัก เพราะยุ่นทำงานพลาดไปลบรายละเอียดโดนตัวนางแบบ และสินค้าที่ควรจะโดดเด่นกลับไม่โดดเด่นเท่าที่ควร เจ๋จึงตัดสินใจมอบงานให้รุ่นน้องฟรีแลนซ์อีกคนไปแก้งานของยุ่นแทน ยุ่นเอาเรื่องนี้ไปคุยกับอิม อิมจึงขอให้ยุ่นปล่อยวาง และพักพ่อนเงียบๆ สักระยะ เพื่อพักฟื้นอาการผิวหนังอักแสบและจิตใจไปพร้อมกัน ยุ่นตัดสินใจออกเที่ยวนานเกือบเดือนจนเงินที่เก็บไว้ทั้งหมดหมดลง ระหว่างนั้นยุ่นยังปิดโทรศัพท์ ปิดทุกช่องทางการติดต่อ และพักผ่อนอย่างเต็มที่ตามที่อิมแนะนำ การหนีไปเที่ยวของยุ่นทำให้เจ๋ตัดสินใจเลิกส่งงานให้ยุ่นทำ ทำให้ยุ่นโกรธมากจนต้องไปของานทำจาก พี่เป้ง (ต่อพงศ์ จันทร์บุบผา) แทน แม้เจ๋จะเตือนว่าอย่าแต่ยุ่นก็ไม่ฟัง เป้งตัดสินใจส่งมอบงานให้ยุ่นทำ แต่ก็ส่งแบบไม่ให้ยุ่นได้พัก ยุ่นโหมทำงานอย่างต่อเนื่องตลอดหนึ่งสัปดาห์โดยไม่ได้พักผ่อนจนอาการกำเริบทั้งตัว และแล้วในวันที่ 8 ซึ่งเป็นกำหนดส่งงานด้วย ระหว่างที่ยุ่นกำลังจะไปทำงานต่อให้เสร็จ ยุ่นก็ภาพตัดและน็อคหมดสติลงไปทันที
ยุ่นรู้สึกตัวอีกทีคือถูกพี่เป้งหามส่งโรงพยาบาล และขอให้ลูกค้าเลื่อนส่งมอบงานไปอีกหนึ่งวัน แต่เมื่อยุ่นฟื้นขึ้นมา เป้งกลับยกคอมพิวเตอร์มาให้ยุ่นทำงานต่อให้เสร็จภายในวัน ยุ่นจึงตัดสินใจปฏิเสธเป้งและยอมถูกยึดค่าจ้างทั้งหมด เป้งโกรธยุ่นและด่ายุ่นอย่างแรง พร้อมประกาศไม่ส่งงานให้ยุ่นทำอีก เจ๋ที่รู้เรื่องเลยมาเยี่ยมยุ่นพร้อมให้คำสัญญาว่าจะส่งงานกลับมาให้ทำ แต่คงไม่ส่งต่อเนื่องแบบเมื่อก่อนแล้ว ยุ่นได้ยินเช่นนั้นจึงโล่งใจ แต่เขาก็ยังไม่โล่งใจเพราะกลัวว่าอิมจะโกรธ อิมได้ยินเช่นนั้นจึงบอกว่าในฐานะหมอเขาโกรธมาก แต่ก็ทำอะไรไม่ได้เพราะยุ่นคือคนไข้ที่ต้องดูแล และขอให้ยุ่นแบ่งเวลาให้ดี มาพบหมอตามนัด ยุ่นจึงรับคำแนะนำและทำตามนับตั้งแต่นั้นเป็นต้นมา
การออกฉายและรายได้

จีทีเอชจัดฉาย "ฟรีแลนซ์..ห้ามป่วย ห้ามพัก ห้ามรักหมอ" รอบสื่อมวลชน เมื่อวันที่ 1 กันยายน 2558 ณ พารากอนซีนีเพล็กซ์ ศูนย์การค้าสยามพารากอน และเข้าฉายรอบปกติในอีกสองวันถัดมา โดยทำรายได้ในวันเปิดตัว 11.60 ล้านบาท ระหว่างวันที่ 24-30 กันยายน ค.ศ. 2015 ภาพยนตร์เรื่องนี้ทำรายได้ 86.07 ล้านบาท
เพลงประกอบ

เวเคชั่นไทม์ - วิโอเลต วอเทียร์ และ อภิวัชร์ เอื้อถาวรสุข
ฟุตบอลโลก 2018 รอบคัดเลือก โซนเอเชีย – รอบที่ 4

ฟุตบอลโลก 2018 รอบคัดเลือก โซนเอเชีย – รอบที่ 4 จะลงเล่นตั้งแต่วันที่ 5 ถึง 10 ตุลาคม พ.ศ. 2560.
รูปแบบการแข่งขัน

ในรอบที่สี่, สองทีมอันดับสามที่มาจากสองกลุ่มใน รอบที่สาม จะลงแข่งขันในรูปแบบสองนัดเพลย์ออฟเหย้าและเยือน. ผู้ชนะจะได้ผ่านเข้าสู่ รอบคัดเลือกเพลย์ออฟ แล้วก็ได้พบกับทีมอันดับสี่ที่มาจาก ฟุตบอลโลก รอบคัดเลือก โซนคอนคาแคฟ.
ทีมที่ผ่านเข้ารอบ

| กลุ่ม (รอบที่ 3) | อันดับที่สาม |
| --- | --- |
เอ:  ซีเรีย
บี:  ออสเตรเลีย
แมตช์

การจับสลากสำหรับรอบที่สี่ของรอบคัดเลือกโซนเอเชียจะจัดขึ้นในเดือนกันยายน พ.ศ. 2560, หลังรอบสามแข่งขันเสร็จสิ้น.
| ทีมแรก |   ผล   | ทีมที่สอง |   นัดแรก   |   นัดที่สอง   |
| --- | --- | --- | --- | --- |
| ซีเรีย  | 2–3 |  ออสเตรเลีย | 1–1 | 1–2  (ต่อเวลา) |
5 ตุลาคม พ.ศ. 2560
20:30 UTC+8
| ซีเรีย  | 1–1 |  ออสเตรเลีย |
| --- | --- | --- |
| อัล โซมาห์  85' (ลูกโทษ) | รายงาน (ฟีฟ่า) รายงาน (เอเอฟซี) | ครูซ  40' |
ผู้ชม: 2,150 คน
ผู้ตัดสิน: อาลีเรซา ฟักฮานี (อิหร่าน)
10 ตุลาคม พ.ศ. 2560
20:00 UTC+11
| ออสเตรเลีย  | 2–1 (ต่อเวลาพิเศษ) |  ซีเรีย |
| --- | --- | --- |
| เคฮิลล์  13', 109' | รายงาน (ฟีฟ่า) รายงาน (เอเอฟซี) | อัล โซมาห์  6' |
ผู้ชม: 42,136 คน
ผู้ตัดสิน: รัฟชัน อีร์มาตอฟ (อุซเบกิสถาน)
อันดับดาวซัลโว

การแข่งขันทั้งหมดมี 5 ประตูที่ทำได้ใน 2 นัด, สำหรับค่าเฉลี่ย 2.5 ประตูต่อนัด.
ทิม เคฮิลล์
โอมาร์ อัล โซมาห์
ร็อบบี ครูซ
แหล่งข้อมูลอื่น

เว็บไซต์อย่างเป็นทางการ ฟีฟ่าเวิลด์คัพ
Qualifiers – Asia: Round 4 เก็บถาวร 2015-09-05 ที่ เวย์แบ็กแมชชีน, FIFA.com
FIFA World Cup, the-AFC.com
| ด ค กฟุตบอลโลก 2018 รอบคัดเลือก |
| --- | --- | --- |
| เอเอฟซี |  รอบแรก  รอบที่ 2  รอบที่ 3  รอบที่ 4  |  |
| ซีเอเอฟ |  รอบแรก  รอบที่ 2  รอบที่ 3  |  |
| คอนคาแคฟ |  รอบแรก  รอบที่ 2  รอบที่ 3  รอบที่ 4  รอบที่ 5  |  |
| คอนเมบอล |  พบกันหมด  |  |
| โอเอฟซี |  รอบแรก  รอบที่ 2  รอบที่ 3  |  |
| ยูฟ่า |  รอบแรก กลุ่ม เอ  กลุ่ม บี  กลุ่ม ซี  กลุ่ม ดี  กลุ่ม อี  กลุ่ม เอฟ  กลุ่ม จี  กลุ่ม เอช  กลุ่ม ไอ  รอบที่ 2 (เพลย์ออฟ)  |  |
| เพลย์ออฟ |  คอนคาแคฟ พบ เอเอฟซี  โอเอฟซี พบ คอนเมบอล  |  |
ยาคินดูเอ้

ยาคินดูเอ้ (Jachin Due) ในการ์ตูนซีรีส์เรื่องกันดั้มในสมัย Cosmic Era เป็นหนึ่งใน ฐานทัพภาคพื้น อวกาศที่มีหน้าที่หลักปกป้องแพลนท์ในดาวเคราะห์น้อยเหมือนกับ โบอาส (BOAZ) ตั้งอยู่บริเวณ L5 มีหน้าที่คือสั่งการรบและควบคุมอาวุธสุดยอดอย่าง เจเนซิส โดยที่นี่มีการป้องกันสูงมาก เพราะ แพทริก ซาร่าคอยสั่งการอยู่ และถูกทำลายโดยการสั่งระเบิดตัวเองของ แพทริก ซาร่า โดยอัตโนมัติหลังโดนสังหาร ที่มาของชื่อนั้นมาจากเสาหลักต้นหนึ่งของวิหารโซโลมอน
ดูเพิ่ม

สงครามยาคินดูเอ้
ยุทธการที่ปราจีนบุรี

ยุทธการที่ปราจีนบุรี เป็นการรบของกองทัพอาสาภายใต้การนำของกรมหมื่นเทพพิพิธ โดยมีจุดประสงค์เพื่อช่วยกรุงศรีอยุธยามิให้เสียแก่พม่า ระหว่างสงครามคราวเสียกรุงศรีอยุธยาครั้งที่สอง โดยตั้งกองทัพไว้ที่ปราจีนบุรี แต่ยังไม่ทันจะออกปฏิบัติการ กองทัพพม่าก็ชิงโจมตีก่อนจนกองทัพอาสาสลายตัวไป
เบื้องหลัง

กรมหมื่นเทพพิพิธเดิมเคยถูกคุมขังอยู่ที่เมืองจันทบุรี หนีลาผนวช และชวนชาวเมืองทั้งหลายอาสามาช่วยกรุงศรีอยุธยา เมื่อประมาณเดือนมิถุนายน พ.ศ. 2309 ได้กำลังพลกว่า 10,000 นาย ยกมาตั้ง ณ ปราจีนบุรี แถบปากน้ำโยทะกา
คนในกรุงศรีอยุธยาทั้งหลายได้ทราบกิตติศัพท์ต่างก็พากันหนีไปเข้าร่วมด้วยเป็นจำนวนมาก รวมทั้งข้าราชการที่มีชื่อเสียงหลายคน เช่น พระยารัตนาธิเบศร์ซึ่งดำรงตำแหน่งจตุสดมภ์วัง
ประวัติการสู้รบ > การรบกับกองทัพอยุธยา

ไม่ว่ากองทัพดังกล่าวจะถูกจัดตั้งขึ้นด้วยจุดประสงค์ใดก็ตาม แต่รัฐบาลอยุธยาภายใต้ราชวงศ์บ้านพลูหลวงเน้นการรักษาเสถียรภาพทางการเมืองของ จากที่กรมหมื่นเทพพิพิธเคยมีประวัติคิดแย่งราชสมบัติมาก่อน ทางการจึงส่งกองทัพออกไปปราบ หมายจะจับตัวกรมหมื่นเทพพิพิธ แต่ทำการรบหลายครั้ง ก็ไม่ปรากฏผลแพ้ชนะ
ประวัติการสู้รบ > การเข้าตีของพม่า

มังมหานรธาทราบว่ามีกองทัพจะมาช่วยกรุงศรีอยุธยา จึงให้เมขะระโบกับแนกวนจอโบนำทหาร 3,000 นายไปยังปากน้ำโยทะกา กองทัพพม่าสามารถตีทัพหน้ากรมหมื่นเทพพิพิธแตก หมื่นเก้า หมื่นศรีนาวาก็ตายในที่รบ กองทัพอาสาทั้งหลายก็สลายตัวไปหลังจากนั้น
ผู้บัญชาการทั้งสองของพม่าทราบว่ามีกองกำลังขนาดใหญ่อยู่ที่ปราจีนบุรี จึงรายงานต่อมังมหานรธาให้จัดกองทัพบกและกองทัพเรือมายังปราจีนบุรีด้วยเช่นกัน
สลายตัว

กรมหมื่นเทพพิพิธทราบว่าพม่าส่งกองทัพบกและกองทัพเรือมายังปราจีนบุรี ก็ไม่คิดอยู่ต่อสู้ จึงหนีไปยังนครราชสีมา กองทัพอาสาเห็นนายของตนหนี จึงสลายตัวไปเช่นกัน
ยีน ซโวซเดสกี

ยีน ซโวซเดสกี (24 กรกฎาคม ค.ศ. 1948 – 6 มกราคม ค.ศ. 2019) อดีตนักการเมืองชาวแคนาดา และเคยดำรงตำแหน่งประธานสภานิติบัญญัติแห่งชาติแห่งรัฐแอลเบอร์ตาคนที่ 12 เมื่อวันที่ 23 พฤษภาคม ค.ศ. 2012 จนถึงวันที่ 11 มิถุนายน ค.ศ. 2015 สังกัดพรรคก้าวหน้าอนุรักษ์นิยม
แหล่งข้อมูลอื่น

Alberta Legislative Assembly biography Gene Zwozdesky
Edmonton Mill Creek political history, CBC News
มาจิโกะ โทโยชิมะ

มาจิโกะ โทโยชิมะ (ญี่ปุ่น: 豊嶋 真千子; โรมาจิ: Toyoshima Machiko) เป็นนักพากย์หญิงที่มีชื่อเสียงคนหนึ่งของประเทศญี่ปุ่น เนื่องจากเป็นคนที่มีเสียงหวานและอ่อนโยน บทส่วนใหญ่ที่โทโยชิมะได้รับจึงมักจะเป็นบทสาวเรียบร้อย  แต่จริงๆแล้วเธอก็สามารถพากย์บทอื่นๆ เช่น สาวแก่นเซี้ยว ได้ดีเช่นกัน เพื่อนสนิทในวงการของเธอคือ มาริโกะ ซูซูกิ กับ จิซุ โยเนโมโตะ ซึ่งเป็นเพื่อนที่ร่วมพากย์ เซนติเมนทัล กราฟฟิตี้ มาด้วยกัน และนอกจากนี้ก็ยังมี โฮโกะ คูวาชิมะ อีกหนึ่งคน โดยสมัยก่อนโทโยชิมะเคยออกอัลบั้มร่วมกับคูวาชิมะในนามของ GIRLS BE มาแล้ว
ประวัติ

วันเกิด : 28 ธันวาคม พ.ศ. 2514

บ้านเกิด : โทริเดะ จังหวัดอิบารากิ ประเทศญี่ปุ่น 

สังกัด : อาโอนิโปรดักชัน
ผลงาน > งานแอนิเมชัน

เซเลอร์มูน SuperS รับบทเป็น ปาลาปาลา
คิราร่า (KIRARA) รับบทเป็น เอมี่
มืออสูรล่าปีศาจ รับบทเป็น นาคาจิมะ โนริโกะ
เซนติเมนทัล เจอร์นี รับบทเป็น สุงิฮาระ มานามิ
ไคโตรันมะ ดิ แอนิเมชัน รับบทเป็น ฟูจิชิโระ โคฮารุ
มนต์มัจจุราช (Yami no Matsuei) รับบทเป็น คะเคียวอิน สึบากิ
กัชเบล รับบทเป็น ฮิบิคิ ชิอง
ผลงาน > งานเกม

โดคิวเซ รับบทเป็น ซาคุมะ จิฮารุ
เฟรนด์ส ~เซชุน โนะ คางายาคิ~ รับบทเป็น ซาเอกิ คานาโกะ
พาวเวอร์ดอลส์  2 รับบทเป็น ไรซ่า มอลีน่า
เซนติเมนทัล กราฟฟิตี้ รับบทเป็น สุงิฮาระ มานามิ
ไคโตรันมะ มิยาบิ รับบทเป็น ฟูจิชิโระ โคฮารุ
ซูเปอร์เรียลมาจอง PIV รับบทเป็น คายามะ ทามามิ
แลงกริซเซอร์ 4 รับบทเป็น เจ้าหญิงโรเซนชิล
ทรู เลิฟ สตอรี่ รับบทเป็น โกโต้ อิคุมิ
ทู ฮาร์ท รับบทเป็น คาราชิมะ มิเนโกะ
โกรว์แลนเซอร์ รับบทเป็น มีชา
อินเตอร์ลูด รับบทเป็น มิเนงิชิ คาโอรุโกะ
แหล่งข้อมูลอื่น

Machiko's garden cafe (เว็บไซต์ส่วนตัว) (ญี่ปุ่น)
ประวัติส่วนตัวในเว็บต้นสังกัด (อาโอนิโปรดักชัน) เก็บถาวร 2005-12-17 ที่ เวย์แบ็กแมชชีน (ญี่ปุ่น)
มาชิโระ โมริทากะ

| มาชิโระ โมริทากะ |
| --- | --- |

ปรากฏตัวครั้งแรก: หนังสือการ์ตูน : ตอนที่ 1
: อะนิเมะ : ตอนที่ 1
ข้อมูลตัวละคร
ชื่อ-นามสกุล: มาชิโระ โมริทากะ
: (真城 最高)
ชื่อเล่น: ไซโค
อาชีพ: นักเรียน, นักเขียนการ์ตูน
วันเกิด: 18 กุมภาพันธ์
อายุ: 14 ปี (ตอนต้น)   24 ปี (ตอนจบ)
นามปากกา: อาชิโรกิ มุโตะ  (คู่กับทาคากิ อาคิโตะ)
ผลงาน: นักสืบร้อยเล่ห์ TRAP ทันโทะ ลุยเลอะ Perfect Crime Party REVERSI
ให้เสียงโดย: อาเบะ อาสึชิ
มาชิโระ โมริทากะ (ญี่ปุ่น: 真城 最高; โรมาจิ: Mashiro Moritaka) เป็นตัวละครเอกจากเรื่อง วัยซนคนการ์ตูน